Gandia presenta a Madrid juntament amb 'València Capital Mundial del Diseño 2022' un projecte per a atraure a teletraballadors de tot el món
20 maig 2021

## Gandia presenta a Madrid juntament amb 'València Capital Mundial del Diseño 2022' un projecte per a atraure a teletraballadors de tot el món20 maig 2021Última actualització: 20 maig 2021

![](../gestion/img/82b9c577332eae77efa9d04aa5aea330f5022d61a38cafa85e227a7ca9d6a7dc.jpg)  
  

La terrassa de l'edifici Forus Barceló de Madrid va acollir ahir a la vesprada amb èxit la presentació del projecte 'Gandia HUB'. Una iniciativa de l'Ajuntament de Gandia i València Capital Mundial del Disseny 2022 que pretén convertir a la ciutat en el gran destí del teletreball. Per aquesta raó, es posarà en marxa un pla d'acció que busca arribar a un atractiu segment de viatgers, els coneguts com a ‘remote workers’. Un projecte que té com a objectiu convertir-se en tot un referent a Espanya.

Així ho van anunciar l'alcaldessa de Gandia, Diana Morant; qui va estar acompanyada durant la presentació del projecte per la directora de programa de la Capital Mundial del Disseny 2022, Corinna Heilmann; i el seu vicepresident, Luis Calabuig.

A l'acte van acudir el Director General de Turisme de la Generalitat Valenciana, Herick Campos; el diputat de Turisme, Jordi Mayor; Toni Bernabé, responsable del Patronat de Turisme de València; el regidor de Turisme a l'Ajuntament de València, Emiliano García; a més de representants del sector empresarial, associatiu i cultural.

En primer lloc, **Diana Morant** va explicar que, a causa de la pandèmia, l'entorn laboral ha hagut d'adaptar-se a la situació i que aquesta passa pel teletreball. Una manera de desenvolupar la vida laboral que ha generat milers de llocs de treball coneguts com com teletreballadors, nòmades digitals o “remote wokers”, persones que desenvolupen la seua activitat des de qualsevol punt del món i que busquen llocs amb una sèrie d'avantatges que milloren la seua qualitat de vida. Es tracta d'un nou segment turístic, que té una taxa de creixement que ha passat del 30% al 65% en els últims temps, permetent un nou factor desestacionalitzador i un nou pol de generació d'economia.

Els ‘remaote workers’ permetran enriquir l'estructura del model turístic gandià, rejovenir el destí i refrescar la marca, a més de que captar a professionals d'alta qualificació. Uns professionals que tenen estades més llargues i efectuen una major despesa en destí.

“_Gandia és un lloc idoni per a treballar i també per a gaudir del temps lliure. La nostra ciutat, amb mar i muntanya, aporta una gran quantitat d'opcions per a tota mena de gustos. Els nostres paisatges únics, el nostre clima inigualable i, per descomptat, les nostres platges ens han convertit en un destí capaç d'atraure nous talents i visitants, mentre oferim una gran quantitat d'activitats i experiències suggeridores i extraordinàries_”.

“_Tenim Universitat, un important teixit empresarial i un gran nombre d'espais meravellosos capaços de substituir a les oficines de tota la vida_”.

Per a concloure la seua intervenció, Diana Morant ha afirmat que Gandia compleix amb tots els requisits per a abordar aquest projecte com un clima favorable, bones condicions de connectivitat i possibilitat de desenvolupar tot tipus d'activitats en un entorn especial. “_Anem posar totes les eines i tota l'estructura que estiga al nostre abast perquè ‘Gandia HUB’ siga una realitat com més prompte millor. A Gandia ja estem preparats. I, per a això, apostarem per primera vegada en la nostra trajectòria turística per un turisme tan específic a nivell professional, per un nou concepte de turisme que ens permeta afrontar el canvi de paradigma que s'està produint en el sector turístic_”.

Per part seua, **Corinna Heilmann** ha volgut destacar que València és una potència del disseny en diversos àmbits i que la candidatura va respondre a una petició de diversos sectors. “_El que nosaltres fem és unir propostes per a solucionar els nous reptes que se'ns presenten. Hem de provocar canvis utilitzant el disseny com a eina per a provocar un canvi a tots els nivells_”.

Quant a l'elecció de Gandia, Heilmann va posar en valor diversos aspectes com el treball que es ve desenvolupant a la ciutat per a promoure la implantació de la qualitat, la seua planta hotelera i d'allotjaments en general, la Universitat i un entorn privilegiat. “Gandia té tot per a atraure talent i empreses que aposten per la innovació”.

Finalment, **Luis Calabuig** va explicar que el projecte València Capital Mundial del Disseny 2022 ha transcendit de la idea principal i abasta molts àmbits i que en el cas del Turisme la ciutat triada ha sigut Gandia ja que compta amb tot el necessari per a posar en marxa la iniciativa. “_El turisme mediterrani és social però amb Gandia Hub el que volem és arribar al turisme professional”. "L'era post-Covid obri una nova etapa que a molts ens ha provocat replantejar-nos què volem fer en la nostra vida i com volem viure-la, i hui dia la digitalització de tots els processos ens permet desenvolupar la nostra labor en qualsevol part del món i quin millor lloc que fer-ho que Gandia, amb una gran qualitat de vida i serveis_”.

“_L'objectiu és atraure talent i treballadors que aporten valor que són aquells que deixaran la seua petjada i ajudaran a desenvolupar la ciutat cap a un nou estadi_”, va concloure.

[Twittear](https://twitter.com/share)